Nafarroako Parlamentuko Mahaiak, 2019ko irailaren 2an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Maiorga Ramírez Erro jaunak aurkeztutako galdera, Los Arcosko zirkuitua dela-eta dagoen erosteko aukerari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko irailaren 2an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko foru parlamentari Maiorga Ramírez Erro jaunak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:

Orain dela egun gutxi jakin ahal izan zen ezen, azkenean, LAMS enpresa aurrerantzean ere Los Arcosko zirkuituaren errenta-hartzailea izanen dela, urtean 300.000 euroko prezioan eta 15 milioi euroan erosteko aukerarekin. Horri buruz, hauxe jakin nahi dut:

– Zer alde dago Los Arcosko zirkuitua eraikitzeak diru publikoentzat ekarri zuen kostuaren eta erosteko aukerarako ezarritako prezioaren artean?

– Zer azterlanek edo txostenek justifikatzen dute erosteko aukera gisa 15 milioi euroko diru kopurua ezartzea?

– Errentamendu-kontratua eta egon litezkeen bestelako kontratu partikularrak igor dakizkidan eskatzen dut.

Iruñean, 2019ko abuztuaren 7an

Foru parlamentaria: Maiorga Ramírez Erro